ไทยพาณิชย์ทิ้งทวน
จ่อขายกองทุนอสังหาฯปีนี้กว่า5หมื่นล้านเน้นภาคการผลิตค้าปลีกโตตามเศรษฐกิจ
11 มิ.ย. 2556

จ่อขายกองทุนอสังหาฯปีนี้กว่า5หมื่นล้านเน้นภาคการผลิตค้าปลีกโตตามเศรษฐกิจ
“ไทยพาณิชย์” ลั่นปีนี้เบอร์หนึ่งกองทุนอสังหาริมทรัพย์ ส่งกองใหม่ขายกว่า 5 หมื่นล้านบาท 
น.ส.วรดา ตั้งสืบกุล ผู้ช่วยผู้จัดการใหญ่ สายวาณิชธนกิจ ธนาคารไทยพาณิชย์ เปิดเผยว่า ปี 2556 บริษัทเป็นที่ปรึกษาในการจัดตั้งกองทุนรวมอสังหาริมทรัพย์มูลค่าการระดมทุนมากกว่า 5 หมื่นล้านบาท ซึ่งจะสูงสุดหรือเป็นอันดับ 1 ในอุตสาหกรรม เทียบกับปีก่อนมีมูลค่ากว่า 1 หมื่นล้านบาท โดยการระดมทุนส่วนใหญ่มาจาก 2 กลุ่มอุตสาหกรรม คือ ภาคการผลิตและค้าปลีก เพราะการบริโภคภายในประเทศดีขึ้นต่อเนื่อง อีกทั้งยังเป็นกลุ่มที่นักลงทุนชอบและให้อัตราผลตอบแทนที่ดี
นอกจากนั้นเม็ดเงินระดมที่มากในปีนี้ ยังเป็นผลมาจากการที่ลูกค้าเลื่อนตั้งกองทุนอสังหาริมทรัพย์มาต่อเนื่องหลังเจอปัญหาน้ำท่วมเมื่อปลายปี 2554 รวมถึงต้องการระดมทุนก่อนที่ทางการเปลี่ยนรูปแบบให้จัดตั้งเป็นกองทุนรีทส์ 
“ตอนนี้กำลังหารือกันหลายฝ่ายที่อยากให้กองทุนรีทส์เริ่มใช้ได้ทันปลายปีนี้ แต่ยังติดขัดกรณีที่มองไม่ตรงกันคือ ปกติปล่อยให้กู้ได้ 30% ของกองทุน แต่ของรีทส์จะจ่ายแต่ดอกเบี้ย แต่ไม่จ่ายเงินต้น ดังนั้นทำให้ขายกองทุนได้ยากกว่ากองทุนอสังหาฯ ซึ่งอาจเป็นเพราะเราไปยึดเกณฑ์ของทางสิงคโปร์ แต่ผลิตภัณฑ์และนักลงทุนไทยกับสิงคโปร์มีความแตกต่างกันมาก ซึ่งก็ต้องรอผลการหารือกันอีกครั้ง”น.ส.วรดา กล่าว
ขณะที่กองทุนรวมโครงสร้างพื้นฐานมีประมาณ 2 บริษัท ซึ่งมูลค่าระดมทุนต่อรายบริษัทละ 47 หมื่นล้านบาท แต่เป็นการรวมกันทำกับหลายธนาคารพาณิชย์ 
สำหรับหุ้นที่เตรียมเสนอขายให้ประชาชนเป็นครั้งแรก (ไอพีโอ) บริษัทมีทั้งหมดประมาณ 5 แห่ง รวมมูลค่ากว่า 2 หมื่นล้านบาท ซึ่งบริษัท สายการบินนกแอร์ ก็เป็นหนึ่งในนั้น ซึ่งหลังจากนี้จะมี บริษัท ซีเค พาวเวอร์ อมตะ วีเอ็น และบริษัทในกลุ่มยานรถยนต์ที่จะเข้าสู่ตลาด นอกจากนั้นยังเป็นบริษัทที่ปรึกษานำบริษัทจดทะเบียนไทยอยู่ในตลาดหลักทรัพย์ในการควบรวมกิจการกับบริษัทในไทย ประมาณกว่า 1 หมื่นล้านบาท อยู่ในกลุ่มภาคการผลิต
ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ ไทยพาณิชย์ กล่าวว่า ปัจจุบันบริษัทมีส่วนแบ่งอยู่ที่ 2.90% ซึ่งปีนี้บริษัทวางเป้าหมายเพิ่มส่วนแบ่งการตลาดที่ 3.20% ส่วนหนึ่งมาจากการเพิ่มขึ้นของจำนวนลูกค้ารายย่อยและสภาพตลาดโดยรวมที่มีมูลค่าการซื้อขายเพิ่มขึ้น รวมถึงกองทุนต่างๆ และผลิตภัณฑ์ที่บริษัทออกสู่ผู้บริโภคจะเห็นผลชัดเจนมากขึ้นในปีนี้